Familien om drapssiktelsen i Stavern: – En tilleggsbelastning
En måned etter samboeren ble funnet død, er kvinnen fra Porsgrunn fortsatt sporløst borte.  – Med tanke på at saken fortsatt er til full etterforskning og vi ikke vet hva som er skjedd, er det ikke naturlig å gjøre endringer i status nå, opplyser politiadvokat Ole Jacob Garder. En av teoriene politiet jobber ut fra er at kvinnen døde først. Men statusen på de involverte i saken er ikke endret, understreker han. – Vi har tidligere sagt at vi jobber ut ifra en teori om at noe har tilstøtt den savnede kvinnen. Ut over dette ønsker vi ikke å kommentere vektingen av de ulike teoriene, skriver politiadvokaten i en e-post.  – Tilleggsbelastning – Familien har bedt om at siktelsen frafalles. Det har ikke skjedd noe. Vi håper politiet snart vil gjøre dette, sier bistandsadvokat for kvinnens familie, Ellen Holager Andenæs. Garder peker på at en høyere påtalemyndighet må beslutte om siktelsen skal frafalles. Initiativet må likevel komme fra politiet. – Jeg vet ikke hvorfor politiet unnlater å legge frem forslag om frafallelse av siktelse for statsadvokaten. Politiet har selv sagt at det ikke er skjellig grunn til å mistenke henne for drap, sier Andenæs. – Hva betyr det for familien? – Det ville vært et lite lyspunkt i en vanskelig tid. Det er klart siktelsen er en tilleggsbelastning, sier hun. Andenæs trekker frem at familien opplever å få svært lite informasjon fra politiet. Nye søk Det siste sikre livstegnet fra læreren fra Porsgrunn er en telefonsamtale med en slektning 30. desember.  Så ble det stille.  Familien meldte bekymring til politiet etter at hun ikke dukket opp på jobb 2. januar. Da politiet rykket ut til kvinnens adresse, fant de hennes samboer død.  Siden har det pågått omfattende søk etter læreren i 40-årene. Politiet brukte flere dager i starten av året på å skuffe snø rundt parets bolig. En uke senere sendte politiet klatrere opp til populære utsiktstopper nær parets bolig. Forholdene ble av politiet beskrevet som «svært krevende». Begge de to var glad i å gå tur. Ifølge VGs opplysninger vurderte paret å ta en tur opp til Signalen for å se på rakettene på nyttårsaften. Senere samme uke utvidet politiet søket til sjøen, og sendte flere dykkere under vann. Frivillige fikk etter hvert satt i gang koordinerte søk med politiet.  I slutten av januar ble nye søk etter kvinnen utsatt. Politiet måtte vente på bedre værforhold og at snøen smeltet. – Etter at det var en periode med høyere temperaturer og mye snøsmelting har politiet gjort nye søk i områdene rundt boligen til de involverte i saken. Det har dessverre ikke blitt gjort noen relevante funn i disse søkene, skriver Garder i en e-post til VG.  Politiet vurderer om, hvor og når det skal søkes etter kvinnen fortløpende.  – Politiets prioritet helt fra starten av har vært å finne den savnede kvinnen, og dette vil fremdeles være vårt mål i tiden fremover. Vi mener dette er helt avgjørende for å få svar på spørsmålene i saken, skriver Garder i en e-post. Ifølge Varden ble leteaksjonen etter kvinnen gjenopptatt etter mildværet forrige uke.  – Det er derimot viktig å si at store og omfattende saker som denne er som store puslespill der alle brikkene til slutt vil hjelpe oss å se det store bildet. Vitneavhør, elektroniske spor og søk ute er alle viktige brikker, ifølge Garder. Han understreker at såkalte «negative funn» også kan være viktige brikker som bidrar til å utelukke visse elemter og teorier. 
En kvinne fra Porsgrunn er fortsatt savnet en måned etter at hennes samboer ble funnet død i deres bolig.  Politiet har gjennomført søk i området rundt boligen og vurderer fortsatt ulike teorier, inkludert at kvinnen kan ha dødd før samboeren.  Politiet mener det er avgjørende å finne kvinnen for å løse saken og fortsetter etterforskningen med vitneavhør og elektroniske spor.